**L'apric**

Un nin, tot an que hadè lo bon Diu. Qu'èra la soa mòda, a la Còpa-calhau. Lo son chafre que li vinè de copar los calhaus de las rotas per lo cap-cantonièr. N'avè pas nat estat autament, dempús que l'avèn metuda dahòra de la Nava Bauja1. Que s'acochèva com podè, a la cabana o aus varats.

Los uns e los auts que s'arrecaptèvan los coishics e las dònas.

— Que diurés, prauba de tu, te tirar la hilha d'aqueth lòc. La dauna de Nava Bauja que li'n hèi tròp a véder...

— E ond vòletz que me la placi ? Lo joen mèste que m'a dat sa paraula...

La nina que serviva de goja, mès n'avè pas enqüèra cinc ans.

E que hadè poishiu. L'envièvan tocar las vacas, au prat o a la lana. E la dauna vielha tostemps l'ajartar.

— Te ganhas pas l'aiga dont nos buves... Am pas pro de cuentas atau dab los còishes deu nòste tinèu...

La nina tanben qu'èra deu tinèu, e lo joen mèste qu'ic sabè plan. Mès çò qué díder ? E la vielhassa de mair qu'ic sabè de rèsta, era.

— Traca-te d'ací ! Qu'es la plaça deus plan vaduts...

Aqueste jorn de genèr, qu'i avè hèit ua gran pluja, d'aqueras plujas dont s'estancan pas, finas, e dont traucan la pelha e la pèth dinc aus òs. La nina que se'n tornè torrada de las vacas. S'apropiè deu larèr, ond i truhèva la mestura deus pòrcs, dens lo topin de fonta.

— Que diurés tirar la toa dòna d'aqueth maishant lòc. Te la van har perir, a la Nava Bauja.

— Mès lo joen mèste m'a dat sa paraula, e li devè, mèi tard, balhar quaucom...

— La soa mair es pas enqüèra mortala, lo hilh li a paur, ic saps. Qu'es ad era ua terribla dauna. Com t'es dishada anar en aqueth praube capdèth ?

Au cunh deu larèr, la nina que comencèva a sentir la calor, e sa pelha que humèva. Mès la dauna vinó entà la topiòla.

Dab las espincetas, que gahè l'apric burlent. Que'u gitè a travèrs lo gojòt, dont hadó un crit.

1 - Nòm d’ua meitaderia.